Kedves Tagtársaim!

Felhívom a figyelmeteket az alábbi törvénymódosításra, mely szerint évente egy alkalommal kapott tárgyjutalom értékéből (ide sorolható az érem és a trófea is) az 5000 forintot meg nem haladó összeg adómentes természetbeni juttatásnak minősül. E rendelkezés alkalmazásában nem minősül tárgyjutalomnak az értékpapír.
Versenyeken nyert érmék, trófeák adókötelezettsége

2010.07.16. 

[Szja-törvény 7.§ (1) bekezdése w), 1. számú melléklet 3.3 és 8.18 pontjai]

A közteherviselés rendszerének átalakítását célzó törvénymódosításokról szóló 2009. évi LXXVII. törvény 26.§-a és 1. számú mellékletének 5. pontja módosította  személyi jövedelemadóról szóló 1995. évi CXVII. törvény (a továbbiakban: szja-törvény) 1. számú mellékletének 8.18. pontját. A módosítás eredményeképpen 2010. január 1-jétől nem minősül adómentes természetbeni juttatásnak összeghatártól függetlenül a versenyen vagy vetélkedőn nyert érem, trófea. A módosítás azonban nem eredményez minden esetben adókötelezettséget a sportérmek trófeák juttatása esetén.

Az szja-törvény 1. számú mellékletének 8.18. pontja szerint a társadalmi szervezettől, az egyháztól évente egy alkalommal kapott tárgyjutalom értékéből (ide sorolható az érem és a trófea is) az 5000 forintot meg nem haladó összeg adómentes természetbeni juttatásnak minősül. E rendelkezés alkalmazásában nem minősül tárgyjutalomnak az értékpapír.

Eszerint társadalmi szervezetnek minősülő egy-egy sportszervezet, egyesület által ugyanazon sportolónak évente egy versenyen kiosztott értékkel bíró érmek, trófeák (díjak) együttes értékéből (szokásos piaci értékéből, beszerzési árából) csak az 5000 forintot meghaladó rész lesz adóköteles természetbeni juttatás, amely után 54 százalék személyi jövedelemadót és 27 százalék egészségügyi hozzájárulást kell a szervezetnek fizetnie. Szintén adóköteles lesz a díj értéke teljes egészében, ha a juttató ugyanazon sportolónak egy alkalommal már adott az előzőekben említett módon díjat. E szabály alkalmazása esetén a juttató a versenyt kiíró sportszervezet, egyesület minden résztvevőre nézve nyilvántartja a kiosztott - értékkel bíró - díjakat.

A versenyen vagy a vetélkedőn nyert érmek, trófeák adójogi minősítése esetében az előzőekben foglaltaktól függetlenül alkalmazható az szja-törvény 7. § (1) bekezdésének w) pontja is, mely szerint a kifizető által kedvezményesen juttatott termék, szolgáltatás szokásos piaci értékéből nem minősül bevételnek a magánszemély által meg nem fizetett azon rész, amely nem haladja meg a termék, szolgáltatás független féltől történő megszerzésekor a kifizető által elért (elérhető) árengedmény összegét.

Ez azt is jelenti a gyakorlatban, ha a versenyeken megnyerhető érmeket, trófeákat a független szponzorok szerzik be, és ellenérték nélkül vagy kedvezményes áron adják át a versenyt kiíró szervezetnek, az utóbbinak csak a kedvezménnyel csökkentett érték után kell adóznia. E szabály alkalmazásakor nincs szükség a juttatás értékének személyenkénti nyilvántartására, elegendő a kiosztott díjak kedvezménnyel csökkentett együttes értékét figyelembe venni. 

A versenyeken történő díjazással kapcsolatban az szja-törvény 1. számú mellékletének 3.3 alpontjának – a 3.4 alpont figyelembe vételével – történő alkalmazása is elfogadható. Eszerint adómentes természetbeni juttatás a közérdekű kötelezettségvállalásból, a közhasznú, kiemelkedően közhasznú társadalmi szervezettől, alapítványtól, közalapítványtól származó, annak létesítő okiratában rögzített közhasznú céljával összhangban a közhasznú cél szerint címzett magánszemély által természetben megszerzett bevétel, ha a magánszemély a szervezettel nem áll munkaviszonyban, munkavégzésre irányuló egyéb jogviszonyban vagy más, a Ptk. szerinti szerződéses jogviszonyban.

Ennek megfelelően pl: a közhasznú szervezetekről szóló törvény szerint közhasznú szervezetnek minősülő országos sportági szakszövetségek által kiírt versenyeken a szövetséggel az említett jogviszonyban nem álló, és a sporttevékenységet nem munkaviszonyban vagy nem polgári jogi jogviszony keretében megbízás alapján folytató versenyző által elért helyezéssel járó bármilyen érem, trófea juttatása adómentes.

 

(PM. Jövedelemadók Főosztálya 625/1/2010.)

Felhívom továbbá a figyelmet a kiküldetési költségek gépkocsi költség elszámolásánál az üzemanyagnorma alábbiak szerinti változására:

Tájékoztató a tevékenységhez használt gépjárművek fogyasztási normáiról

A közúti gépjárművek, az egyes mezőgazdasági, erdészeti és halászati erőgépek üzemanyag- és kenőanyag fogyasztásának igazolás nélkül elszámolható mértékét a 60/1992. (IV.1.) Korm. rendelet tartalmazza. 
A költségként elszámolható üzemanyag mennyisége magánszemélyek esetében nem haladhatja meg az említett kormányrendeletben meghatározott fogyasztási normákat. 
A 60/1992. (IV.1.) Korm. rendelet 1., illetőleg 1/A. számú mellékletei tartalmazzák az egyes járművekre (erőgépekre) vonatkozó alapnormát, mely a különleges üzemmód miatt korrekciós tételekkel módosítható. (A nagy terjedelem miatt a mellékleteket közzétenni nem áll módunkban, azok például a Hatályos Jogszabályok Gyűjteményében, illetve Complex CD jogtárban megtalálhatók.) 
A kormányrendelet 1. valamint 1/A. számú mellékletében nem szereplő típusú, valamint meg nem határozható alapnormájú, illetőleg a rendeletben meghatározottaktól eltérő fajtájú üzemanyaggal üzemelő gépjárművek esetében az alapnorma értékét a gyártó adatai vagy az üzemanyag-fogyasztás mérése alapján műszaki szakértő állapíthatja meg.

Az alapnorma helyett – egyszerűsített elszámolásként – alapnorma-átalány is használható. 
Ez a következő:

A benzinüzemű gépkocsi alapnorma-átalány mértéke a beépített motor hengerűrtartalma szerint:

	1000 cm3-ig
	7,6 liter/100 kilométer

	1001-1500 cm3-ig
	8,6 liter/100 kilométer

	1501-2000 cm3-ig
	9,5 liter/100 kilométer

	2001-3000 cm3-ig
	11,4 liter/100 kilométer

	3001 cm3 felett
	13,3 liter/100 kilométer


A gázolajüzemű gépkocsi alapnorma-átalány mértéke a beépített motor hengerűrtartalma szerint:

	1500 cm3-ig
	5,7 liter/100 kilométer

	1501-2000 cm3-ig
	6,7 liter/100 kilométer

	2001-3000 cm3-ig
	7,6 liter/100 kilométer

	3001 cm3 felett
	9,5 liter/100 kilométer


Az autógázzal üzemelő tiszta gázüzemű, valamint kettős üzemű gépkocsi alapnorma-átalány mértékét – a benzinüzemű gépkocsi alapnorma-átalány alapján liter/100 kilométerben meghatározott alapnormaérték – továbbá

· cseppfolyós propán-bután gázüzem (LPG) esetén 1,2 (liter/liter) értékű, 

· földgáz (CNG, LNG) üzem esetén 0,8 (Nm3/liter) értékű 

módosító tényező szorzataként kell megállapítani.

A segédmotoros kerékpár és a motorkerékpár alapnorma-átalány mértéke a beépített motor hengerűrtartalma szerint:

	segédmotoros kerékpár:
	 3,0 liter/100 km, 

	motorkerékpár: 80 cm3-ig
	 3,5 liter/100 km, 

	motorkerékpár: 81-125 cm3
	 3,8 liter/100 km, 

	motorkerékpár: 126-250 cm3
	 4 liter/100 km, 

	motorkerékpár: 251-500 cm3
	 4,5 liter/100 km, 

	motorkerékpár: 500 cm3 felett
	 5 liter/100 km.


A gépjárművezetés gyakorlati oktatása során az oktató gépjárműre vonatkozóan alapnorma-átalányként az előzőekben meghatározott alapnorma-átalány 1,8-szeres értéke (180%-a) vehető figyelembe.

